Document ID: 32005D0065

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Ιανουαρίου 2005
όσον αφορά ορισμένες μεταβατικές πρόσθετες εγγυήσεις για τη Δανία σχετικά με την αλλαγή του καθεστώτος μη εμβολιασμού για την ψευδοπανώλη των πτηνών
[κοινοποιηθείσα υπό τον αριθμό Ε(2005) 143]
(Κείμενο που παρουσιάζει ενδιαφέρον για τον ΕΟΧ)
(2005/65/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (1), και ιδίως το άρθρο 12 παράγραφοι 2 και 3,
Εκτιμώντας τα ακόλουθα:
(1)
Η απόφαση 91/552/ΕΟΚ της Επιτροπής, της 27ης Σεπτεμβρίου 1991, για τον καθορισμό του καθεστώτος της Δανίας όσον αφορά την ασθένεια του Newcastle (2) καθορίζει το καθεστώς της Δανίας ως κράτους μέλους μη εμβολιασμού όσον αφορά τη ψευδοπανώλη των πτηνών για τους σκοπούς του ενδοκοινοτικού εμπορίου και για εισαγωγές από τρίτες χώρες ζώντων πουλερικών.
(2)
Λόγω πρόσφατων εξελίξεων σε σχέση με την κατάστασή της όσον αφορά τη ψευδοπανώλη των πτηνών, η Δανία προτίθεται να εισαγάγει εμβολιασμό έναντι της νόσου αυτής και ως εκ τούτου πρέπει να ανασταλεί το καθεστώς της ως κράτους μέλους μη εμβολιασμού, όπως προβλέπεται στην οδηγία 90/539/ΕΟΚ.
(3)
Με σκοπό τη διασφάλιση της τρέχουσας υγειονομικής κατάστασης των πουλερικών στη Δανία κατά τη διάρκεια της φάσης εισαγωγής εμβολιασμού έναντι της ψευδοπανώλους των πτηνών, είναι σκόπιμο να θεσπιστούν μεταβατικοί κανόνες για πρόσθετες εγγυήσεις όσον αφορά αποστολές προς αυτό το κράτος μέλος για μια ορισμένη περίοδο.
(4)
Επομένως, πρέπει να χορηγηθούν στη Δανία ορισμένες πρόσθετες εγγυήσεις, οι οποίες μπορεί να περιλαμβάνουν τον έλεγχο ζώντων πουλερικών όπως προβλέπεται στην απόφαση 92/340/ΕΟΚ της Επιτροπής (3) σχετικά με τον έλεγχο των πουλερικών για ψευδοπανώλη πριν από τη μεταφορά τους.
(5)
Ως εκ τούτου πρέπει να ανακληθεί η ισχύς της απόφασης 91/552/ΕΟΚ.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Πεδίο εφαρμογής και αντικείμενο
Η παρούσα απόφαση ισχύει για το ενδοκοινοτικό εμπόριο πουλερικών, όπως αυτά ορίζονται στο άρθρο 2 παράγραφος 1 της οδηγίας 90/539/ΕΟΚ, για αποστολές προς τη Δανία από κράτη μέλη που δεν διαθέτουν καθεστώς μη εμβολιασμού έναντι της ψευδοπανώλους των πτηνών, όπως ορίζεται στο άρθρο 12 παράγραφος 2 της εν λόγω οδηγίας, και από τρίτες χώρες.
Άρθρο 2
Προηγούμενη έγκριση αποστολών πουλερικών προς τη Δανία
Πριν από την αποστολή πουλερικών ζητείται προηγούμενη έγκριση από την αρμόδια κτηνιατρική υπηρεσία της Δανίας.
Η εν λόγω αίτηση έγκρισης περιλαμβάνει πληροφορίες για το είδος εμβολίου και το πρόγραμμα εμβολιασμού που χρησιμοποιήθηκε για την ανοσοποίηση των πουλερικών έναντι της ψευδοπανώλους των πτηνών.
Άρθρο 3
Δειγματοληψία και έλεγχος των πουλερικών που αποστέλλονται στη Δανία
Η αρμόδια αρχή της Δανίας μπορεί να ζητήσει τον έλεγχο των πουλερικών σύμφωνα με τα άρθρα 1 και 2 της απόφασης 92/340/ΕΟΚ, λαμβάνοντας υπόψη τις πληροφορίες που υποβάλλονται σύμφωνα με το άρθρο 2 της παρούσας απόφασης.
Άρθρο 4
Απόρριψη αποστολών πουλερικών από τη Δανία
Εάν η Δανία, λαμβάνοντας υπόψη τις πληροφορίες που υποβάλλονται σύμφωνα με το άρθρο 2 της παρούσας απόφασης καθώς και το αποτέλεσμα του ελέγχου που αναφέρεται στο άρθρο 3 της παρούσας απόφασης, αποφασίσει τη μη έγκριση εισαγωγής φορτίου πουλερικών στο έδαφός της, ενημερώνει την Επιτροπή και το εμπλεκόμενο κράτος μέλος ή τις εμπλεκόμενες τρίτες χώρες για τους λόγους της απόφασής της.
Άρθρο 5
Ανάκληση της ισχύος της απόφασης 91/552/ΕΟΚ
Ανακαλείται η ισχύς της απόφασης 91/552/ΕΟΚ.
Άρθρο 6
Ισχύς
Η παρούσα απόφαση ισχύει έως τις 28 Φεβρουαρίου 2006.
Άρθρο 7
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 28 Ιανουαρίου 2005.

Labels: 0
3
18
6